
AVIZ

asupra propunerii legislative privind recuperarea şi reciclarea ambalajelor şi deşeurilor de ambalaje de băuturi

În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind recuperarea şi reciclarea ambalajelor şi deşeurilor de ambalaje de băuturi, trimisă cu adresa Pl-x. 814 din 29 noiembrie 2010, înregistrată cu nr. 1204 din 02 decembrie 2010.

Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.


Senatul, în calitate de primă Cameră sesizată a respins, propunerea legislativă în şedinţa din 24 noiembrie 2010.


Potrivit prevederilor art. 61 din Regulamentul Camerei Deputaţilor, republicat, Comisia a dezbătut propunerea legislativă în şedinţa din  15 decembrie 2010.

Propunerea legislativă are ca obiect de reglementare stabilirea cadrului juridic referitor la eficientizarea procesului de recuperare şi reciclare a ambalajelor pentru băuturi şi a deşeurilor de ambalaje pentru băuturi, în special a sticlelor de plastic – PET-uri, cât şi a gestionării acestora, din perspectiva implementării unui sistem de administrare a acestor deşeuri, prin instituirea unei garanţii aplicată acestui tip de ambalaje.

Membrii Comisiei au examinat propunerea legislativă supusă avizării, expunerea de motive, avizul favorabil, cu observaţii şi propuneri, al Consiliului Legislativ nr. 689 din 3 iunie 2010 şi punctul de vedere al Guvernului, transmis prin adresa nr. 2363 din 9 septembrie 2010, prin care nu se susţine adoptarea propunerii legislative.


În  urma dezbaterilor, Comisia juridică, de disciplină şi imunităţi a hotărât, cu unanimitate de voturi avizarea favorabilă a propunerii legislative.


În raport de obiectul şi conţinutul reglementării, propunerea legislativă face parte din categoria legilor ordinare. 

